Ioannes Carolus Loth

Ioannes Carolus Loth, vulgo Carlotto, (baptizatus die 8 Augusti 1632 Monaci; mortuus die 6 Octobris 1698 Venetiis) fuit pictor Germanus Baroci.

 Vita 
Ioannes Carolus Loth anno 1632 Monaci filius pictoris aulici Udalrici Loth natus est. Postquam primo a patre in arte pingendi eruditus est, studia Romae continuavit. Circa annum 1650 Venetiis consedit, ubi pictores Baroci Italici, qui "tenebrosi" vocabantur (ut puta Franciscum Ruschi, Ioannem Baptistam Langetti et Antonium Zanchi) cognitos habebat. Praeter picturas minores res mythologicas et biblicas demonstrantes post annum 1670 etiam plures tabulas altarium maiores confecit, quae in ecclesiis Venetiarum, territorii tum Venetiis subiecti (Terra firma dicti), Austriae et Bavariae inveniuntur.

Loth Venetiis officinam habuit; operis socii Loth mortuo stilum magistri sequentes imprimis in Bavaria, Austria et Bohemia laboraverunt. Inter discipulos maximos Ioannes Adam Weissenkircher et Ioannes Michael Rottmayr numerantur.

 Opera 
 Imago sui ipsius. 1693, Florentiae, Porticus Officiorum
 Mercurius et Argus, Londinii, Pinacotheca Nationalis (Britannia)
 Martyrium Sancti Eugenii, circa annum 1684–97, Sancta Maria Zobenigo, Venetiis
 Iuppiter et Mercurius apud Philemonem et Baucidem, ante annum 1659, Vindobonae, Museum Historiae Artis
 Selene et Endymion, Amstelodami, Rijksmuseum
 Samson et Delilah, Brixiae

 Bibliographia 
 Gerhard Ewald: Loth. Johann Carl, genannt Carlotto. In: Kindlers Malerei Lexikon. Vol. 8. Turici 1982, p. 254.
 Gerhard Ewald: Loth, Johann Carl. In: Neue Deutsche Biographie (NDB). Vol. 15, Duncker & Humblot, Berolini 1987, ISBN 3-428-00196-6, p. 206–208.
 Thomas Fusening: Carl Loths Kain erschlägt Abel – Ein neugefundenes Gemälde. In: Weltkunst 8/1996.

 Nexus externi 

Categoria:Barocus
Categoria:Pictores Germaniae
Categoria:Pictores Italiae
Categoria:Nati 1632
Categoria:Mortui 1698
Categoria:Viri